Τελικά... η Οικονομική Επιτροπή της Βουλής, με την «παραδοσιακή» στάση της ατιμωρησίας, αρκείται διαχρονικά μόνο σε συστάσεις προς τα κόμματα και ποτέ σε κυρώσεις.

Με προσκόμματα και ελλιπείς ενημερώσεις φαίνεται να προσπαθεί η Οικονομική Επιτροπή της Βουλής να εμποδίσει τις θεμελιώδεις αρχές της ανοιχτής διακυβέρνησης, σύμφωνα με τις διαπιστώσεις του Vouliwatch, δηλαδή της πολιτικά ανεξάρτητης, αυτοχρηματοδοτούμενης αστικής μη κερδοσκοπικής εταιρείας μέσω της οποίας οι πολίτες μπορούν να παρακολουθούν και να αξιολογούν το νομοθετικό και κοινοβουλευτικό έργο, με εύληπτο και απλοποιημένο τρόπο.

Το Vouliwatch (https://vouliwatch.gr) ιδρύθηκε το 2014 και εδραιώθηκε γρήγορα (σε ευρωπαϊκό και διεθνές επίπεδο) ως ηγετική πρωτοβουλία «σε θέματα διαφάνειας, ανοιχτής διακυβέρνησης και δικαιώματος πρόσβασης στη δημόσια πληροφορία, με την ανάπτυξη σχετικών εκστρατειών ενημέρωσης και πολιτικής πίεσης».

Σύμφωνα με το Vouliwatch και παρά το γεγονός ότι η αρμόδια οικονομική επιτροπή της Βουλής είναι υποχρεωμένη να δημοσιεύει τα αποτελέσματα του ελέγχου που διενεργεί στα οικονομικά των κομμάτων που λαμβάνουν κρατικές χρηματοδοτήσεις, οι καθυστερήσεις είναι μεγάλες. Επιπλέον, και παρά τις Εκθέσεις (2015, 2016, 2017) που δημοσίευσε η επιτροπή, δεν υπήρξε καμία κύρωση στις διαπιστωμένες παραβάσεις κομμάτων παρά μόνο απλές συστάσεις.

Φαίνεται δε ότι, παρά τις διαρκείς «οχλήσεις» τού Vouliwatch, «η Επιτροπή δεν ανταποκρίνεται στο συνταγματικά κατοχυρωμένο αλλά και διεθνώς και ευρωπαϊκά αναγνωρισμένο δικαίωμα πρόσβασης των πολιτών στη δημόσια πληροφορία και αντίθετα με αόριστες αναφορές συσκοτίζει την ενημέρωση των πολιτών σχετικά με τα οικονομικά των κομμάτων που λαμβάνουν την κρατική χρηματοδότηση».

Μετά από σειρά αιτημάτων που παρέμεναν αναπάντητα το Vouliwatch κατέφυγε στη Δικαιοσύνη, αλλά ακριβώς πριν συζητηθεί η υπόθεση έλαβε απάντηση από την Επιτροπή για τα έτη 2016 και 2017 όπου είχε μεταξύ άλλων προκύψει ότι η Ν.Δ. έλαβε σχεδόν 1 εκατ. ευρώ κρατική χρηματοδότηση για ερευνητικούς σκοπούς αλλά τα διέθεσε για να εξυπηρετήσει χρέη της προς τις τράπεζες («Ερευνητική... αποπληρωμή δανείων», «Εφ.Συν.» 10.10.2019)

Μόλις δε πριν από λίγες μέρες δόθηκαν στο Vouliwatch τα εκκρεμή στοιχεία για το 2015, από τα οποία προκύπτει ότι:

Η Επιτροπή εντοπίζει ότι σχεδόν όλα τα κόμματα δεν διακίνησαν τα έσοδα ή τις δαπάνες τους μέσω των ειδικών τραπεζικών λογαριασμών που προβλέπει ο νόμος. Στα στοιχεία της Επιτροπής δεν αναφέρονται τα ποσά που διακινήθηκαν, εκτός όταν ο νόμος προβλέπει ότι στην περίπτωση αυτή η Επιτροπή μπορεί να επιβάλει πρόστιμο (μέχρι το 50% της τελευταίας χρηματοδότησης). Ωστόσο με το επιχείρημα της προεκλογικής περιόδου δεν επιβλήθηκε καμία κύρωση. Τα κόμματα έλαβαν χρηματοδότηση από το κράτος για ερευνητικούς σκοπούς και είτε δεν τη χρησιμοποίησαν τη χρονιά που την έλαβαν, μεταφέροντάς την στο επόμενο έτος, είτε τη διέθεσαν σε σκοπούς άλλους από αυτούς που ρητά και αυστηρά προβλέπει ο νόμος. Π.χ. η Ν.Δ., όπως συνέβη και τις επόμενες δύο χρονιές (2016-2017) από τη συνολική κρατική επιμορφωτική δαπάνη διέθεσε 350.997,95 ευρώ για εξόφληση χρεών του κόμματος σε τράπεζες και Δημόσιο. Το ΠΑΣΟΚ ξόδεψε ποσό 199.191,51 ευρώ για πληρωμή μισθοδοσίας προσωπικού κ.λπ. παρά το ότι ο νόμος ορίζει ότι εάν δεν διατεθούν τα χρήματα για επιμορφωτικούς σκοπούς, τα κόμματα πρέπει να τα επιστρέψουν και οφείλει η Επιτροπή να τους ζητήσει να τα επιστρέψουν. Ο ΣΥΡΙΖΑ και το ΚΚΕ μετέφεραν τη χρηματοδότηση σε επόμενη χρονιά.

Με λίγα λόγια, σύμφωνα και με το Vouliwatch, «η Επιτροπή (ΜΗ) Ελέγχου της Βουλής για τα Οικονομικά των Κομμάτων, αφού αναγκάστηκε με δικαστική απειλή να δημοσιεύσει τα ευρήματά της, επιμένει να παραβιάζει και εκείνη τη νομοθεσία κάνοντας τα στραβά μάτια στην παρανομία των κομμάτων και να συντηρεί ένα σύστημα ατιμωρησίας και λογικής «δύο μέτρα και δύο σταθμά» ανάμεσα στους πολίτες και την πολιτική εξουσία!»

Τελικά η επιτροπή, με την «παραδοσιακή» στάση της ατιμωρησίας, αρκείται διαχρονικά μόνο σε συστάσεις.